Araith ar y testun **Fel hyn y byddai fy Eglwys ddelfrydol i ...**

Cyfrinach i chi. Dw i’n o’r bobl ifanc brin hynny sy’n dal i hoffi mynd i’r capel. Cofiwch, mi’r ydw i’n grwgnach yn ddigon aml pan fydd isio codi ar fore oer i fynd i lawr i Salem, ac mi fedra inna feddwl am ddigon o esgusion, e.e. gormod o waith ysgol, y rownd bapur ac ati.

Ond dw i’n lwcus ‘mod i’n perthyn i Eglwys fywiog – dw i am frolio Mr Williams rwan, gweinidog sy’n llawn ymdrech, a’i deulu hefyd. Ella y basa hi’n stori hollol wahanol taswn i’n perthyn i eglwys fach yn y wlad, heb weinidog a heb bobl ifanc r’un oed â mi. Tybed fyddwn i’n dal i fwynhau mynd i’r capel wedyn? Go brin.

Ond gadewch i ni fynd at y testun. Sut un fyddai fy Eglwys ddelfrydol i?

* Wel, un yn llawn pobl ifanc eraill wrth gwrs a gorau oll os fasa yna hogia ifanc golygus, llawn hwyl yn eu plith nhw. Mae gynnon ni glwb i’r ifanc yn Salem ond erbyn hyn does yna ddim un hogyn yn dwad iddo fo, dim un. Mae’n siwr nad ydan ni’r genod yn ddigon o “fodins” iddyn nhw.
* Mae ‘na sôn o bryd i gilydd am roi cadeiriau esmwyth yn y capel a chwalu’r set fawr. Ond ddim yn fy Eglwys ddelfrydol i. Dw i’n hoffi Salem yn union fel mae o. A tasa’r cadeiriau’n rhy esmwyth mae’n beryg y basa ambell aelod yn mynd i gysgu, yn enwedig wrth wrando ar bregeth go sych. Ar y llaw arall, mae’r gadgets high tec i’w croesawu a’r emynau i gyd i fyny ar sgrin fawr fel nad oes angen cario llyfr mawr trwm. Ac emynau digon bywiog ydyn nhw hefyd a phawb wrth eu bodd yn morio canu.
* Ond be am gael capel sy’n llawn clapio a dawnsio a bloeddio halelwia bob munud fel maen nhw ar y teledu? Fasach chi’n hoffi hynny? Faswn i ddim – *no way*! Cofiwch dw i’n hoffi dawnsio mewn gig gystal â neb – ond ddim mewn capal. Ond dyna fo, mae gan bawb hawl i addoli yn ei ffordd ei hun yn does?

Mewn gwirionedd, nid y ffordd dach chi’n addoli na’r lle dach chi’n addoli ynddo fo sy’n bwysig, nac i? Yr hyn sy’n bwysig i’r Eglwys ddelfrydol ydi egwyddorion – yr hyn dach chi’n ei gredu.

Beth felly ydi egwyddorion fy Eglwys ddelfrydol i? Wel, egwyddorion Iesu Grist wrth gwrs a dw i am restru rhai ohonyn nhw’n fyr i chi:

* **Haelioni a Charedigrwydd – yng ngeiriau Iesu Grist: “beth bynnag y dymunwch i ddynion ei wneud i chi, gwnewch chithau felly iddynt hwy”**.

Mudiad mae’n heglwys ni yn rhoi yn hael iddo bob blwyddyn yw Cymorth Cristnogol ac rydan ni’n codi arian yn gyson at wahanol apeliadau yn y Trydydd Byd – yr enghraifft ddiweddaraf o hyn yw’r daeargryn yn Nepal. Dydan ni ddim chwaith yn anghofio am yr anghenus sy’n nes atan ni. Dw i’n gwbod bod rhai o’r aelodau’n weithgar gyda’r Banc Bwyd lleol ac mae ‘na focsys hel bwyd yng nghefn y capel. A dw i’n gwybod hefyd bod yr hen bobl yng Nghartref Maesincla’n gwerthfawrogi’n arw cael ymweliad achlysurol gan y plant.

Ond ydan ni’n gwneud digon?

**Yn fy eglwys ddelfrydol i mi fasa yna lawer mwy o weithredu gwrifoddol o’r math yma, a phawb yn falch o gael chwarae’u rhan**.

* **Egwyddor sylfaenol arall ydi Heddwch**. Gwnewch restr o’r gwledydd ledled y byd lle mae ‘na ryfel - Irac, Syria, Somalia, Nigeria ... mae’r rhestr yn ddiddiwedd, tydi?

Ond mae’r gwledydd yna i gyd yn bell bell o Gymru fach yn tydyn? Tybed? Rydan ni’n clywed bob dydd am drais yn digwydd ar ein strydoedd, fel arfer yn erbyn pobl o dras wahanol. Y cwestiwn mawr ydi be fedrwn ni ei wneud? Yn syml iawn, bod o blaid heddwch a chymod.

Ond mae hynny’n ofer tydi os na fedrwn ni fod yn ffrindia efo’n gilydd.

Mae ‘na bump o blant yn ty ni a rhaid dweud, er gwaetha’r holl bwyntiau da dw i’n wedi’u neud, dw i’n ffraeo bob dydd efo un ohonyn nhw – efo Lowri fy chwaer fel arfer a hitha efo finna. Ac wrth gwrs, arni hi mae’r bai bob tro.

Yn fy Eglwys ddelfrydol i felly byddai’r aelodau i gyd yn ceisio’u gorau glas i gadw at egwyddorion heddwch a chymod yn eu bywydau bob dydd.

* **Byddai fy Eglwys ddelfrydol i hefyd yn un agored, yn un groesawgar ac yn un eangfrydig**. Ac yn hyn o beth ga i ddweud fy mod i’n falch iawn ein bod ni yn Salem yn ddiweddar wedi penderfynu cefnogi priodasau unrhyw.

Oherwydd egwyddor bwysicaf un fy Eglwys ddelfrydol ydi **Cariad** a dyma’r egwyddor sylfaenol sy’n uno’r holl egwyddorion eraill dw i wedi sôn amdanyn nhw.

Pan ddwedais i wrth Taid ‘mod i’n paratoi’r araith ‘ma mi ddywedodd o fod rhaid i mi ddyfynnu o’i hoff emyn ac am wn i nad ydi hynny’n gystal lle na dim i orffen:

Nid oes yng Nghrist na dwyrain, de,

Gorllewin, gogledd chwaith

Cymdeithas gref o **gariad** sydd

Yn un drwy’r ddaear faith.

Diolch am wrando